Sefela sa Difela 5 | Beibele Inthaneteng | Phetolelo ya Lefase le Lefsa
Sefela sa Difela 5:1-16
5 “Ke tlile serapeng+ sa ka wena kgaetšedi+ ya ka, monyadiwa+ wa ka. Ke robile sehlašana sa senkgišabose sa ka sa mira+ gotee le sa senoko sa ka. Ke jele lemapo la ka gotee le dinose+ tša ka; ke nwele beine ya ka gotee le maswi a ka.” “Ejang lena baratani! Enwang gomme le tagwe ke dipontšho tša lerato!”+ 2 “Ke robetše, eupša pelo ya ka e phafogile.+ Ke kwa moratiwa wa ka a kokota!”+ “Anke o mpulele+ kgaetšediaka, kgarebe ya ka, leebana la ka, mothwana wa ka wa go se be le bosodi!+ Gobane hlogo ya ka e tletše phoka, meriri ya ka e tletše marothi a go wa bošego.”+ 3 “‘Ke apotše seaparo sa ka. Nka buša bjang ka se apara? Ke hlapile dinao tša ka. Nka buša bjang ka di šilafatša?’ 4 Moratiwa wa ka o gomišitše seatla sa gagwe lešobeng la mojako gomme teng+ ga ka gwa ferehlega. 5 Nna ka ema gore ke bulele moratiwa wa ka, gomme diatla tša ka tša rotha senkgišabose sa mira le menwana ya ka ya rotha seela sa mira mašobaneng a sekgonyo. 6 Nna ena ka bulela moratiwa wa ka, eupša moratiwa wa ka o be a fulere, o be a fetetše pele. Ge a be a bolela le nna ke be ke feletšwe ke matla. Ke mo nyakile eupša ka se mo hwetše.+ Ke mmiditše eupša a se nkarabe. 7 Bahlapetši+ bao ba bego ba sepela motseng ba nkhwetša. Ba nteile gomme ba nkgobatša. Bahlapetši ba merako+ ba nkapola seaparo sa ka sa ka ntle. 8 “Lena barwedi ba Jerusalema,+ ke le eniša+ gore ge e ba le ka hwetša moratiwa+ wa ka, le mmotše gore ke lwatšwa ke lerato.”+ 9 “Wena yo botse gare ga basadi, moratiwa+ wa gago o phala baratiwa ba bangwe ka eng?+ Moratiwa wa gago o phala baratiwa ba bangwe ka eng ge o bile o re eniša keno ye?”+ 10 “Moratiwa wa ka o a phadima e bile ke yo mohwibitšwana, o phala ba dikete tše lesome (10 000).+ 11 Hlogo ya gagwe ke gauta, gauta e sekišitšwego. Meriri ya gagwe e bjalo ka mašihla a dienywa tšeo di bitšwago ditatlele. Boso bja yona bo etša bja legokobu. 12 Mahlo a gagwe a etša a maebana ao a lego mekerong ya meetse, ao a hlapago ka maswi, a dutše maribaneng a mekero yeo. 13 Marama a gagwe a etša serapana sa dinoko,+ a etša mebotwana yeo go melago mešunkwane e nkgago bose. Melomo ya gagwe ke matšoba a lili, e rotha seela sa mira.+ 14 Menwana ya gagwe ke gauta, e tletše ka leswika le bohlokwa la kirisolite. Mpa ya gagwe ke phaphathi ya lenaka la tlou yeo e manegilwego ka maswika a bohlokwa a safire. 15 Maoto a gagwe ke dikokwane tša mmabole tšeo di tsemilwego metheong ya mašoba yeo e manegilwego ka gauta e sekišitšwego. Ponagalo ya gagwe e etša Libanoni, ke e botsebotse go etša dihlare tša metsedara.+ 16 Magalagapa a gagwe ga se le ka bose, se sengwe le se sengwe ka yena se a ratega.+ Lena barwedi ba Jerusalema, yo ke yena moratiwa wa ka, le ke lona lesogana la ka.”
Sefela sa Difela 5